নিয়ম ভেঙে ঢাকায় উড়ছে ফানুস
নিষেধাজ্ঞা তোয়াক্কা না করে থার্টি ফার্স্ট নাইট উপলক্ষে রাজধানীসহ দেশের বিভ্ন্নি স্থানে ফানুস ওড়ানো হচ্ছে। 







রোববার নববর্ষের প্রথম প্রহরেই রাজধানীর প্রায় সব এলাকায় আতশবাজি ও ফানুস ওড়াতে দেখা গেছে।




রাজধানীর পুরান ঢাকাসহ প্রায় অধিকাংশ ছাদেই ছিল আতশবাজি আর ফানুস ওড়ানোর আয়োজন। অনেকে আবার ছাদে বারবিকিউ পার্টিসহ পারিবারিক নানা আয়োজন করেছে।
ডিএমপির নিষেধাজ্ঞার তোয়াক্কা না করে থার্টি ফার্স্ট নাইট সামনে রেখে রাত ৯টা থেকেই ঢাকা বিশ্ববিদ্যালয় (ঢাবি) ক্যাম্পাসে ওড়ানো হয়েছে ফানুস।
সরেজমিনে বিশ্ববিদ্যালয়ের টিএসসি এলাকায় অন্তত ৫০টি ফানুস উড়াতে দেখা যায়। এতে বিশ্ববিদ্যালয় শিক্ষার্থীদের পাশাপাশি বহিরাগতরাও অংশ নেন।
যদিও ইংরেজি নববর্ষ উদযাপন উপলক্ষে থার্টি ফার্স্ট নাইটে ফানুস ওড়ানো ও আতশবাজি ফোটানো নিষিদ্ধ করেছে ঢাকা মহানগর পুলিশ (ডিএমপি)। গত বছর থার্টি ফার্স্ট নাইটে ওড়ানো ফানুস পড়ে রাজধানীর প্রায় ১০টি স্থানে অগ্নিকাণ্ডের ঘটনা ঘটে। ওই ঘটনার পুনরাবৃত্তি যেন না হয় এজন্য নিষেধাজ্ঞা দিয়েছিল ডিএমপি।

নিষেধাজ্ঞা তোয়াক্কা না করে থার্টি ফার্স্ট নাইট উপলক্ষে রাজধানীসহ দেশের বিভ্ন্নি স্থানে ফানুস ওড়ানো হচ্ছে।